L-inċidenti tal-aħħar jiem fejn persuni kriminali sparaw b’ mod kontinwu lejn influss akbar mis-soltu ta’ tajr protett wassal lill-Gvern biex jiddeċiedi li jagħlaq l-istaġun tal-kaċċa fil-ħarifa immedjatament. Fi stqarrija ingħad li l-Gvern kien ċar mill-bidu li filwaqt li jrid li l-kaċċaturi igawdu mid-drittijiet tagħhom, mhuwiex se jittollera aġir kriminali, speċjalment dak li jidher li qed isir minn persuni b’mod maħsub ta’ poaching għal raġunijiet kummerċjali ta’ bbalzmar. Il-Gvern qal li ll-maġġoranza l-kbira tal-kaċċaturi jipprattikaw id-delizju tagħhom bl-aktar mod responsabbli u serju. Madankollu qal li minoranza żgħira ħafna ta’ kriminali qed ikissru d-delizju tal-kaċċa b’detriment lejn min hu responsabbli. Il-Gvern sostna li żied l-infurzar li issa hu fl-ogħla livell li qatt kien f’ pajjiżna. Madankollu, b’dak li seħħ f’dawn il-jiem, jidher li hawn min jaħseb li jista’ jagħmel li jrid. Lanqas deċizjoni għaqlija tal-Pulizija li tappella minn deċizjoni tal-Qorti biex wieħed mill-kriminali li nqabad jintbagħat direttament il-ħabs ma serviet ta’ deterrent.‎ Il-Gvern tenna li kien diġa’ wissa li aġir bħal dan jista’ jwassal għal passi drastiċi u dan il-pass issa ttieħed. Għalhekk, il-Gvern qal li ddeċieda li jagħlaq l-istaġun tal-kaċċa sal-10 ta’ Ottubru 2014, meta tkun spiċċat il-passa tal-għasafar protetti. Il-Gvern temm jgħid li dan il-pass għandu jservi ta’ twissija lil kulħadd. Fuq kollox, għandu jservi lil kaċċaturi responsabbli biex iżidu l-kollaborazzjoni tagħhom mal-pulizija u jgħinu biex jinqabdu dawn il-kriminali, li wħud minnhom saħansitra qed jagħmlu l-flus waqt li jirvinaw id-delizzju ta’ ħaddieħor.